กรณีศึกษา ค่ายเพลง Warner Music ซื้อเพจ Instagram ด้วยเงิน 2,600 ล้าน
ทุกวันนี้ มีเพจบนแพลตฟอร์มโซเชียลมีเดียมากมาย ที่สร้างคอนเทนต์ประเภทต่างๆ ให้เราได้ติดตาม   แต่รู้หรือไม่ว่า ยิ่งมีจำนวนผู้ติดตามมากเท่าไร มูลค่าของเพจก็จะยิ่งสูงขึ้นตามไปด้วย เพราะมันอาจมีหนทาง ที่เพจนั้น จะสามารถสร้างผลตอบแทนมหาศาลให้กับเจ้าของได้
13 ต.ค. 2563

กรณีศึกษา ค่ายเพลง Warner Music ซื้อเพจ Instagram ด้วยเงิน 2,600 ล้าน /โดย ลงทุนแมน
ทุกวันนี้ มีเพจบนแพลตฟอร์มโซเชียลมีเดียมากมาย ที่สร้างคอนเทนต์ประเภทต่างๆ ให้เราได้ติดตาม
 
แต่รู้หรือไม่ว่า ยิ่งมีจำนวนผู้ติดตามมากเท่าไร มูลค่าของเพจก็จะยิ่งสูงขึ้นตามไปด้วย
เพราะมันอาจมีหนทาง ที่เพจนั้น จะสามารถสร้างผลตอบแทนมหาศาลให้กับเจ้าของได้
ซึ่งตัวอย่างล่าสุด ค่ายเพลงยักษ์ใหญ่ของโลกอย่าง “Warner Music” ก็มองเห็นโอกาสจากจุดนี้ และถึงขนาดที่ ยอมทุ่มเงินซื้อบริษัทที่เป็นเจ้าของเพจ Instagram ถึง 2,600 ล้านบาท
เรื่องราวนี้น่าสนใจอย่างไร ลงทุนแมนจะเล่าให้ฟัง
╔═══════════╗
อีกครั้งกับกรณีศึกษาธุรกิจมากมายที่จะช่วยเปิดกว้างมุมมองความรู้ของคุณ
ใน ลงทุนแมน 13.0 เล่มล่าสุด สั่งซื้อได้แล้ววันนี้ที่
Lazada: 
Shopee: 
╚═══════════╝
Warner Music Group เป็นหนึ่งในกลุ่ม Big 3 ของวงการค่ายเพลง ร่วมกับอีกสองเจ้าคือ Universal Music Group และ Sony Music Entertainment
บริษัทถูกก่อตั้งขึ้นในปี 1958 หรือเมื่อ 62 ปีที่แล้ว 
โดยมีศิลปินชื่อดังอยู่ภายใต้สังกัดหลายราย เช่น Bruno Mars, Ed Sheeran, Linkin Park, Coldplay, Kylie Minogue
ในปัจจุบัน เทคโนโลยีและอินเทอร์เน็ต มีความสะดวกรวดเร็วขึ้น ทำให้ผู้คนเปลี่ยนไปฟังเพลงแบบออนไลน์ แทนการหาซื้อแผ่นซีดี
บรรดาค่ายเพลงต่างๆ รวมไปถึง Warner Music ก็ต้องมีการปรับตัว โดยหันมามุ่งเน้นสร้างรายได้จากช่องทางดิจิทัลมากขึ้น ไม่ว่าจะเป็นการขายเพลงบนแพลตฟอร์ม Streaming หรือ Subscription
ผลประกอบการของ Warner Music Group
ปี 2018 รายได้ 125,000 ล้านบาท มาจากธุรกิจดิจิทัล 56%
ปี 2019 รายได้ 140,000 ล้านบาท มาจากธุรกิจดิจิทัล 58%
ปี 2020 (รอบบัญชี ตุลาคม-มิถุนายน) รายได้ 104,000 ล้านบาท มาจากธุรกิจดิจิทัล 64%
จะเห็นว่า Warner Music Group เริ่มปรับตัว โดยการเพิ่มสัดส่วนรายได้จากธุรกิจดิจิทัลให้มากขึ้นเรื่อยๆ
ซึ่งเมื่อเดือนสิงหาคม 2020 ที่ผ่านมา Warner Music ก็มีความเคลื่อนไหวที่น่าสนใจ
นั่นก็คือ การประกาศเข้าซื้อบริษัทสื่อบันเทิงออนไลน์ ชื่อว่า “IMGN Media” ด้วยมูลค่า 2,600 ล้านบาท
แล้ว IMGN Media ประกอบธุรกิจอะไร?
IMGN Media เป็นเจ้าของเพจที่รวบรวมคอนเทนต์เกี่ยวกับมุกตลก (Meme) และกระแสไวรัลต่างๆ บนโซเชียลมีเดีย โดยมีแพลตฟอร์มหลักคือ Instagram และเริ่มขยายไปใน Snapchat, TikTok, Facebook, Twitter, YouTube ด้วย
ส่วนเพจที่โด่งดังสุดของ IMGN Media มีชื่อว่า “Daquan” 
ซึ่งเป็นเพจที่โพสต์เกี่ยวกับ Meme ในโลกอินเทอร์เน็ต 
โดยมีจำนวน Followers บน Instagram สูงถึง 15.7 ล้านบัญชี
ซึ่งจริงๆ แล้ว IMGN Media ซื้อเพจดังกล่าว มาจากเจ้าของบัญชีตัวจริงอีกที ซึ่งเจ้าของเดิมได้สร้างเพจนี้เอาไว้ตั้งแต่สมัยเรียนชั้นมัธยมศึกษา เพื่อความบันเทิงส่วนตัว
นอกจากนั้น IMGN Media ยังบริหารเพจ Meme ในด้านอื่นๆ เช่น 
TryHard (เกม)
Journal (ประเด็นสังคม)
Bodyful (ออกกำลังกาย)
Sarcasm Therapy (ความงาม)
ทั้งนี้ IMGN Media มียอดผู้ติดตามรวมทั้งหมด ทุกเพจ ทุกแพลตฟอร์ม มากกว่า 40 ล้านบัญชี และมีจำนวนการรับชมคอนเทนต์ 3,000 ล้านครั้งต่อเดือน ซึ่งกลุ่มวัยรุ่น Gen Z คิดเป็นสัดส่วน 85% ของผู้เข้าชมทั้งหมด
และได้มีการนำเอาเทคโนโลยี AI มาใช้วิเคราะห์เทรนด์หัวข้อความสนใจของสังคมออนไลน์ เพื่อประโยชน์ในการผลิตคอนเทนต์ในอนาคตอีกด้วย
ด้วยเหตุนี้ เมื่อปี 2018 IMGN Media จึงสามารถระดมทุนได้ 94 ล้านบาท ทั้งๆ ที่เพิ่งก่อตั้งบริษัทมาได้เพียง 2 ปีเท่านั้น
รวมถึงตกเป็นเป้าสนใจ ของผู้เล่นรายใหญ่ในตลาด 
ซึ่งทั้ง Snapchat และ TikTok เคยมีข่าวเจรจาขอซื้อกิจการที่มูลค่าราว 4,700-5,600 ล้านบาท 
แต่สุดท้ายแล้ว กลายเป็น Warner Music ที่คว้าดีลนี้ไปได้สำเร็จ
ถึงตรงนี้ คำถามที่หลายคนคงสงสัยคือ ทำไมค่ายเพลงถึงอยากซื้อเพจมุกตลก?
จริงๆ แล้วเพจมุกตลก มันมีอะไรซ่อนอยู่มากกว่าที่หลายคนคิด
ความน่าสนใจของเพจลักษณะนี้คือ การสร้างกระแสไวรัล “ดึงดูดความสนใจ” ผู้คนบนโลกออนไลน์ได้อย่างง่ายดาย และรวดเร็ว
ดังนั้นความคาดหวังของ Warner Music คงเป็นการนำเสนอผลงานเพลงให้กลายเป็นที่พูดถึงบนโซเชียลมีเดีย ผ่านช่องทางเพจต่างๆ ของ IMGN Media
ถ้าลองยกตัวอย่างให้เห็นภาพ
พวกเขาอาจทำ Meme จาก MV ของศิลปิน ไปโพสต์ไว้บนเพจ Daquan
หรือสร้าง Challenge ในบัญชี TikTok ให้คนอัดคลิปเต้นประกอบเพลงที่เพิ่งออกใหม่
 
ซึ่งน่าจะทำให้ผลงานเพลง เข้าถึงผู้ฟังจำนวนมากได้ในแทบทันที 
ซึ่งจะช่วยเพิ่มโอกาสในการสร้างรายได้จากการซื้อเพลงบนแพลตฟอร์ม Streaming รวมทั้งประหยัดต้นทุนโฆษณา
ในปี 2019 นักร้องแรปเปอร์หน้าใหม่ Lil Nas X 
ใช้การโปรโมตเพลง Old Town Road เป็น Meme บนแอป TikTok 
และประสบความสําเร็จอย่างถล่มทลาย จนสามารถครองอันดับ 1 ในการจัดอันดับเพลงฮิตของ Billboard ได้ 19 สัปดาห์ต่อเนื่อง ซึ่งยาวนานที่สุดในประวัติศาสตร์
หรือถ้ามาดูตัวอย่างในประเทศไทย 
ก็มีปรากฏการณ์ เจน-นุ่น-โบว์ บน TikTok เช่นกัน ที่ทำให้คนร้องตามได้ทั่วบ้านทั่วเมือง แม้จะเป็นเพลงเก่า และบางคนอาจไม่รู้จักชื่อวงเจ้าของเพลงด้วยซ้ำ
อีกปัจจัยที่สำคัญคือ ค่ายเพลงจะสามารถเข้าถึงข้อมูลกระแสไวรัลที่เกิดขึ้นบนเพจ และอาจนำมาสอดแทรกเป็นเนื้อหาเพลง เพื่อสร้างจุดขายให้ดูน่าสนใจและทันต่อสถานการณ์ยิ่งขึ้น
นี่จึงเป็นเหตุผลที่ Warner Music ต้องการซื้อเพจ Instagram นั่นเอง
จริงๆ แล้ว เรื่องนี้เป็นกรณีศึกษาที่อยู่ใกล้ตัวกว่าที่คิด
เพราะปัจจุบัน ใครก็สามารถสร้างคอนเทนต์บนโซเชียลมีเดีย ได้แบบฟรีๆ
อ่านมาถึงตรงนี้
ไม่แน่ว่า ไอเดียที่อยู่ในหัวของเรา 
อาจมีมูลค่ามหาศาลซ่อนอยู่ ก็เป็นได้..
----------------------
อีกครั้งกับกรณีศึกษาธุรกิจมากมายที่จะช่วยเปิดกว้างมุมมองความรู้ของคุณ
ใน ลงทุนแมน 13.0 เล่มล่าสุด สั่งซื้อได้แล้ววันนี้ที่
Lazada: 
Shopee: 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-